Христо Смирненски
Изборна картинка

chitanka.info

Изборна картинка[0]

По мазния кожух на бай ви Гани

пързалка има пак.

Гърбът му станал вече само рани,

но шумно всички звани и незвани

пързалят се от сутрин чак до мрак.

Търчи, засили се и плъзне по цървули

оранжев малчуган.

След него, сини гащички обули[1],

летят чифт старополитични нули —

Иванчо Гешев[2] и Стоян[3].

Надясно нейде скърца разкована

зелената шейна[4],

оттатък морава дружина[5] сбрана

пристяга кънките си замечтано

и чака сгодни времена.

И още много други, стари, млади

раздвижват там крака,

пързалят се с доволство и наслада,

а Ганю пъшка си и плюе със досада:

„Ех, стига джанъм все така!“

[0] Публикация: Българан. Седмично хумористично списание. София, г. VII, бр. 8 от [18 февруари] 1922 г., с подпис: Йохан.

Повод за написване на стихотворението дава ожесточената изборна агитация във връзка с изборите за общински съветници във всички села на страната. ↑

[1] сини гащички обули — цветът на бюлетините за изборите на народно-прогресивната партия е бил син. ↑

[2] Иванчо Гешев — Иван Гешев (1849-1924) — буржоазен политически деец и публицист, един от едрите български капиталисти и банкери; от 1901 г. възглавява народняшката партия, а от 1920 г. — обединената народно-прогресивна партия. Министър-председател (1911-1913); след военно-фашисткия преврат на 9 юни 1923 г. преминава в Демократическия сговор. ↑

[3] Стоян — д-р Стоян Данев (1857–1949) — буржоазен политически деец, ръководител на прогресивно-либералната партия. Той е министър-председател през 1913 г., когато България започва Междусъюзническата война, и един от виновниците за националната катастрофа. Според мирния договор, сключен в Букурещ на 28. VII. 1913 г., България отстъпва на Румъния Южна Добруджа включително и град Силистра. През 1919 г. Ст. Данев заема поста министър на финансите в коалиционното правителство на Ал. Стамболийски. ↑

[4] зелената шейна — касае се за Либералната партия, която излиза в изборите със зелен цвят. ↑

[5] морава дружина — цветът на изборните бюлетини на Демократическата партия е бил морав. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.